MEGYEI FELNŐTT KOSÁRLABDA BAJNOKSÁG KIÍRÁSA
2007/2008. ÉVRE
 

A bajnokság célja:
A megye kosárlabda csapatainak folyamatos, rendszerben történő foglalkoztatása és versenyeztetése, a magasabb szintű bajnokságokhoz a felkészülés előkészítése, a megyei bajnoki cím eldöntése. 
 
A bajnokság rendszere:
A nevező sportszervezetek és egyéb sportszerveződések részére őszi-tavaszi rendszerben kerül lebonyolításra, azon belül a nevezettek számától függően más rendszer is lehetséges.
Az őszi forduló várható kezdési ideje: 2007. október.
A tavaszi forduló várható kezdési ideje: 2008. február.
A fordulók időpontjainak egyeztetésére 2007. szeptember 19-én - 16:oo órakor a felnőtt női, 17,00 órakor a felnőtt férfi - kerül sor a JNKSZ Megyei Szövetség székházában / Szolnok, Kossuth L. u. 2. /
 
Az indulás feltételei:
a)     A nevező sportszervezet vagy egyéb sportszerveződés  teljes körűen meghatalmazott képviselőjének részvétele a ligaértekezleten. Egy fő csak egy csapatot képviselhet.
b)     A nevezési díj befizetésének igazolása ( csekk, átutalási megbízás bemutatása, vagy a helyszínen történő befizetés).
c)      A sportszervezetnek hivatalos cégbírósági bejegyzéssel kell rendelkeznie, egyedi eseteket, bejegyzés nélküli csapatokat /a továbbiakban: egyéb sportszerveződés/  külön elbírálunk.
d)     A sportszervezet minden tagjának rendelkeznie kell tagsági igazolvánnyal,  az egyéb sportszerveződésnek csapatlistával, és ezen kell szerepelnie a sportorvosi engedélynek. 

e)   Azon sportszervezetek és egyéb sportszerveződések, melyeknek az elmúlt bajnoki évről tartozásuk áll fenn a Megyei Kosárlabda Szövetséggel szemben, azok a 2007/2008. évi bajnokságban nem indulhatnak sem saját jogon, sem névváltoztatás útján!

f)    A nevező sportszervezet vagy egyéb sportszerveződés a Nevezési lap aláírásával elfogadja és vállalja a Versenykiírásban foglaltakat, egyben kötelezettséget vállal a bajnokság meghatározott rendszerében a mérkőzések teljes körű lejátszására.
A bajnokság rendezője:
JNKSZ Megyei Kosárlabda Szövetség. A bajnoksággal kapcsolatban részletes felvilágosítást ad: Hegedűs Mária . Tel. és fax.: 06-56-424-405,  Mobil: 06-30-399-10-37.
E-mail.: kosarhege@freemail.hu         Szövetségi nap:  2007. október 01.-től szerdánként 16,00-18,00
A bajnokság résztvevői: 
Azon sportszervezetek és egyéb sportszerveződések, akik nevezésüket legkésőbb 2007. szeptember 19-ig írásban benyújtják a bajnokság rendezőjéhez.
 
Nevezés:
Nevezni a Nevezési lapon lehet /Ld: a Megyei Szövetség honlapján a „Versenykiírások” menüpont alatt/! Kérjük az adatok pontos kitöltését! Nevezési díj csapatonként: 11.000.- Ft, melyet a JNK SZm. Sportszövetségek Szövetsége 69800133-10002168 sz. számlájára átutalással vagy csekken vagy legkésőbb a ligaértekezleten kell befizetni.
  
 A bajnokság lebonyolításával kapcsolatos előírások:

A le és átigazolással kapcsolatos tudnivalók: leigazoláshoz szükséges a születési anyakönyvi kivonat fénymásolata, 1 db igazolványkép, lakcím, állampolgárság, testmagasság és poszt megjelölése. Átigazolás esetén a gépi rendszerből kap a játékos átigazolási kérőlapot, melyet aláíratva és lebélyegeztetve a kiadó egyesület elnökével, visszajuttat a rendszer kezelőjéhez. /Hegedűs Mária/
Sportorvosi engedély minden játékos számára kötelező, e nélkül nem léphet pályára. Egyéb sportszerveződések csoportos sportorvosi igazolással léphetnek pályára. Amennyiben a bajnokság közben új játékos vagy játékosok kapcsolódnak be, új vagy kiegészítő sportorvosi igazolást kell bemutatni!
A sportorvosi engedély érvényessége: 18 év felett 1 év, 18 év alatt 6 hónap.
NB I-es sportszervezet első keretéhez tartozó, hivatásos szerződéssel rendelkező játékos a megyei bajnokságban nem szerepelhet.
NB. II-es sportszervezet, amennyiben második csapatot kíván indítani, úgy az első hat legjobb játékos nevét  a ligaértekezleten írásban, az egyesületi elnök aláírásával le kell adnia. Ezek a játékosok a megyei bajnokságban nem szerepelhetnek!
Sportkártya és játékengedély kiváltása valamennyi bejegyzett sportszervezet részére kötelező! A felmerülő költségek a nevező csapatokat terhelik! A díjtételeket ld. A Megyei Szövetség honlapján a „Költségtérítések” menüpont alatt! Az egyéb sportszerveződések sportkártyát és játékengedélyt nem kapnak, viszont a bejegyzett sportszervezetekkel megegyező költségtérítést kell befizetniük rendezési költség hozzájárulás címén. Ennek alapja a bajnokságot megelőzően leadott csapatlista! Ha a bajnokság zárásakor a leadott listához képest több játékos szerepelt, úgy a rendező jogosult a „többlet játékos” szerepeltetéséből fakadó költségeket leszámlázni.
Játékvezetői díjak az MKOSZ által meghatározottak szerint! Ld: Megyei Szövetség honlapján, a „Költségtérítések” menüpont alatt! A játékvezetők utazási költségtérítése az APEH által meghatározott üzemanyag költségnorma szerint. A játékvezetői díjakat és költségtérítéseket – különleges eseteket kivéve – a pályaválasztó fizeti.
A mérkőzés technikai feltételeinek biztosításáért a pályaválasztó sportszervezet vagy egyéb sportszerveződés felelős /jegyzőkönyv, mérkőzés óra, 24 mp-es óra, nyíl, piros zászlók, síp/! A jegyzőkönyvet a vendégcsapat képviselője köteles vezetni, az órák kezelése a vendéglátó csapat feladata. 
A csapatoknak egységes színű felszerelésben kell megjelenniük. Egy mérkőzésen belül egy csapatban csak egy „0” számozású játékos lehet!

A Megyei Szövetség jogosult a bajnokság alatt egy-egy sportszervezet vagy egyéb sportszerveződés mérkőzésére maximum 3 alkalommal szövetségi ellenőrt küldeni a technikai felszerelések, a mérkőzés lebonyolításának és a játékvezetők munkájának ellenőrzésére. Ennek költségei a Megyei Szövetséget terhelik. 
Amennyiben egy sportszervezet vagy egyéb sportszerveződés bajnoki vagy kupa találkozóján olyan események történnek, amelyek fegyelmi tárgyalást vonnak maguk után és erről a Megyei Szövetség Jogi-és Fegyelmi Bizottsága elmarasztaló határozatot hoz, a Megyei Szövetség jogosult az elmarasztalt sportszervezet vagy egyéb sportszerveződés találkozójára szövetségi ellenőrt küldeni. Ennek költsége az elmarasztalt sportszervezetet vagy az egyéb sportszerveződést terheli. Ld: Megyei Szövetség honlapján a „Költségtérítések” menüpont alatt!
 
 
Átigazolási időszak: 
A játékosok átigazolása a tavaszi fordulók ligaértekezletének napjáig lehetséges. Olyan játékos, aki még nem volt leigazolva egy csapathoz sem, bármikor leigazolható! A bajnokság során egy játékos csak egyszer igazolható át. Az egyéb sportszerveződések csapataiban szereplő játékosok a bajnokság során csak egy csapatban szerepelhetnek, részükre „átigazolás” nem engedélyezett!
Mérkőzés időpont módosítás:

A bajnokság előtti ligaértekezleten a sportszervezetek és egyéb sportszerveződések képviselőinek meg kell jelenniük! Amennyiben mégsem jelenne meg valamelyik sportszervezet vagy az egyéb sportszerveződés képviselője, tehát nincs időpont egyeztetésre lehetőség, úgy a sorsolás szerint elől álló, a hazai mérkőzések rendezőjének jogában áll meghatározni a találkozó időpontját! Ha ezen időpont nem felel meg a vendég sportszervezetnek vagy az egyéb sportszerveződésnek, úgy változtathat rajta, de csak időpont módosítási költség megfizetése mellett! Amennyiben a ligaértekezleten lekötött mérkőzés vagy torna időpontja módosul, úgy annak a kezdeményezője köteles megfizetni az időpont módosítási költséget! Ezt a rendelkezést a Megyei Szövetség be fogja tartani! A ligaértekezleten vagy később lekötött mérkőzés időpontjának megváltoztatását a csapatok kötelesek a Verseny- és Nyilvántartási Bizottságnak a Megyei Szövetség által kiadott „Időpont módosítás bejelentése” lapon, /Ld: Megyei Szövetség honlapján a „Versenykiírások” menüpont alatt/ közös megegyezéssel írásban bejelenteni.
Az időpont változtatás legkésőbb 14  naptári nappal az eredeti időpont előtt díjmentes.
14 napon belül: 3.000.- Ft
7 napon belül: 5.000.- Ft
48 órán belül :   7.000.- Ft
  
Az időpont módosítási díjat a kezdeményező sportszervezet vagy egyéb sportszerveződés köteles a JNK Szm. Sportszövetségek Szövetsége 69800133-10002168 sz. számlájára megfizetni, a befizetést igazoló csekket vagy az átutalást bizonyító banki szelvényt legkésőbb a mérkőzés kezdete előtt 24 órával a Megyei Szövetség Verseny- és Nyilvántartási Bizottságának bemutatni.
Amennyiben a sportszervezet vagy az egyéb sportszerveződés a befizetést elmulasztja, a győzelemért járó 2 pontot, ill. a kiállásért járó 1 pontot nem kaphatja meg. Ha a következő mérkőzésig sem történik meg a befizetés, a csapat a bajnokságból kizárásra kerül, eredményei törlésre kerülnek.
 
Feljutás:
MKOSZ versenykiírása szerint.

 
Óvás:
Az óvást a mérkőzés végén be kell jelenteni a játékvezetőknek vagy a jelen lévő ellenőrnek, a csapatkapitánynak a jegyzőkönyvet alá kell írnia. Aláírás nélkül a Verseny-és Nyilvántartási Bizottság az óvással nem foglalkozhat. Az óvást a mérkőzés napjától számított 8 napon belül írásban el kell juttatni a Megyei Szövetséghez. 
Az óvási díj összege 8.000.- Ft., melyet a JNK Szm. Sportszövetségek Szövetsége 69800133-10002168 sz. számlájára kell befizetni.  A befizetést igazoló csekket vagy az átutalási szelvényt az óváshoz kell csatolni. A befizetés elmulasztása, vagy az előírt feltételek valamelyikének hiánya esetén az óvást el kell utasítani.
Az óvás ügyében első fokon hozott határozat ellen a döntés kézhezvételétől számított 8 napon belül fellebbezni lehet a Megyei Kosárlabda Szövetség Elnökségéhez.
A fellebbezés díja:8.000.-Ft., melyet a JNK SZm. Sportszövetségek Szövetsége 69800133-10002168 sz. számlájára kell befizetni.  A fellebbezés ügyében a Megyei Szövetség Elnökség dönt véglegesen.
Az óvást és a fellebbezést mindenkor alá kell írnia a sportszervezet vagy az egyéb sportszerveződés elnökének ill. képviselőjének, valamint el kell látni az egyesület bélyegzőjével.
Az óvást, ill. a fellebbezést megnyerő sportszervezet vagy egyéb sportszerveződés a befizetett díjat visszakapja.
 Kiállított játékos:
A kiállítás tényét a mérkőzés végén a játékvezetőknek a jegyzőkönyvre rá kell vezetni, melyet mindkét játékvezetőnek, valamint a kiállított játékos edzőjének alá kell írnia. Ha a kiállított játékost a játékvezető feljelentette, fegyelmi ügyét a Megyei Szövetség Jogi- és Fegyelmi Bizottsága a mérkőzést követő első szövetségi napon 16:30 és 18:00 óra között tárgyalja. Amennyiben nem történt feljelentés, úgy a játékos automatikusan a következő mérkőzésen nem játszhat. A fegyelmi tárgyaláson az edző és a játékos köteles megjelenni!
Ezen versenykiírásban nem szabályozott kérdésekben a MKOSZ versenyszabályai az érvényesek.

Szolnok, 2007. augusztus 16.
